Шәмсетдинова Ынйы Рәүеф ҡыҙы Бөрйән районы, Иҫке Монасип урта мәктәбе

Нәби филиалының 9 класс уҡыусыһы, етәксеһе: Хисаметдинова Асия Әмир ҡыҙы

“Француз бәйете” буйынса эссе

Көн буйынса көрәш барҙы ҙур аҡланда

Иген-сиген күрә алмаҫһың, ныҡ баҡһаң да...

Ғөмүмән һәр һуғыш, яу ҡыры тураһында үҙ мәлендә лә, һуңынан да күп әҫәрҙәр ижад ителгән. 1812 йылғы Ватан һуғышы хаҡында ла беҙ йырҙар, бәйеттәр, легенда-риүәйәттәр аша, яҙыусы һәм шағирҙар авторлығында ла күҙаллауҙарға сумабыҙ. Бигерәк тә шул мәшхәрҙә ҡайнаған, юғалтыу-яраланыуҙарҙы ла, еңеү-еңелеүҙәрҙе лә үҙе аша үткәргән һалдаттарҙың, дошман менән йөҙгә-йөҙ килеп, тыуған иле өсөн, туған халҡы һәм үҙ ғүмере өсөн айҡашҡан әҙәм балаларының күргән-кисегәндәрен уҡыу, йәғни халыҡ ижады тәрән уйҙарға һала.

Кеше менән хайуан ҡаны аралашты,

Ер һеңдереп өлгөрә алмай, өҫтән ташты...

Күҙ алдына килтереүе лә имәнес булған ҡурҡыныс сыуалышта, үҙеңде лә һаҡларға, дошманыңды юҡ итеп өлгөрөргә, шул ваҡытта яныңдағы иптәшеңде лә иғтибарлап өлгөрөргә кәрәк! Халҡыбыҙҙың “Любизар”, “Ҡаһым түрә”, “Байыҡ”, “Казачий” йырҙары, Баязит Бикбайҙың “Ҡаһым түрә” драмаһы, Яныбай Хамматовтың “Төньяҡ амурҙары”, Валентин Зефировтың “Йәнтүрә хикәйәһе”, тарихи документтар, көндәлектәр аша беҙ милләттәштәребеҙҙең нисек итеп дошман күңеленә ҡурҡыу һалыуҙары, үҙҙәренең таҫыллығы мәргәнлеге менән дан алыуҙары һәм шул уҡ ваҡытта, уларҙың әҙәплелеге, яуҙаштарын ҡайғыртыуҙары таң ҡалдыра. Башҡорт һуғышсылары хаҡындағы картиналар ҙа шул хаҡта һөйләй.

Шулай ҙа һуғыштың иң бошондорған, хафаға һалған өлөшө, ул ҡорбандарҙың күплеге, шәһит киткәндәрҙең һаны. Ни өсөн шул тиклем ҡорбандар кәрәк һуң? Бүләк кекнә итеп бирелгән ғәзиз ғүмерҙәрҙе ниңә ҡыйырға!?...

“Француз бәйете”н дә һуғышты үҙ йөрәгенән үткәргән кеше ижад иткән. Парижға тиклем барып еткәндер ул. Еңеү тантанаһы менән ҡанатланып китеүе лә шул хаҡта һөйләй. Ысынбарлыҡта нисек, шулай итеп һүрәтләгән ул был сыуалышты. Күләме буйынса әллә ни ҙур ҙа булмаған ижад емешенә тотош Ватан һуғышы тарихы, яугирҙың һуғыш афәте тураһында бөтөн уй-кисерештәре ингән...

 Бер быуаттан артыҡ ваҡыт үтһә лә, һаман һуғыш уты янаған осорҙа, был халыҡ ижады емеше бик актуаль хәлдәрҙе бәйән итә.